बीजेपी को टक्कर देने की तैयारी, 24 घंटे में AAP के 'राष्ट्र निर्माण अभियान' से जुड़े 11 लाख लोग
नई दिल्ली। दिल्ली विधानसभा चुनाव में आम आदमी पार्टी ने अरविंद केजरीवाल के नेतृत्व में प्रचंड जीत हासिल की है। इस प्रचंड जीत के बाद सियासी अटकलों का दौर फिर शुरू हो गया है कि क्या अरविंद केजरीवाल राष्ट्रीय राजनीति में उतरेंगे। इन अटकलों के बीच आम आदमी पार्टी द्वारा चलाए जा रहे 'राष्ट्र निर्माण अभियान' से केवल 24 घंटे में 11 लाख लोगों के जुड़ने का दावा किया है। पार्टी ने इस अभियान से जुड़ने के लिए 9871010101 नंबर जारी किया है।
आम आदमी पार्टी का कहना है कि ये ऐतिहासिक है कि देशभर के लोगों से राष्ट्र निर्माण के लिए काम की राजनीति को इतने बड़े पैमाने पर समर्थन मिल रहा है। दिल्ली विधानसभा चुनाव में मिली प्रचंड जीत से आम आदमी पार्टी का उत्साह बढ़ा है। पार्टी की महाराष्ट्र इकाई ने एलान किया कि वह राज्य में होने वाले सभी निकाय चुनाव में हिस्सा लेगी। पार्टी ने कहा कि वह आगामी सभी नगर निकायों के चुनाव लड़ेगी।
आप की राष्ट्रीय कार्यकारी सदस्य प्रीति शर्मा मेनन ने इस बात के बारे में जानकारी दी। प्रीति मेनन ने बताया कि पार्टी ने मुंबई महानगर पालिका समेत राज्य में सभी नगर निकायों के चुनाव लड़ने का फैसला किया है। उन्होंने बताया कि पार्टी राज्य में दिल्ली के मॉडल पर अमल करने का प्रयास करेगी। बता दें कि दिल्ली विधानसभा चुनाव में आम आदमी ने 70 में से 62 सीटों पर कब्जा जमाया है।
आम आदमी पार्टी ने 2015 की सफलता को दोहराते हुए इस चुनाव में भी बड़ी जीत दर्ज की, तो विपक्षी दलों के हाथ कोई खास सफलता नहीं आई। भारतीय जनता पार्टी केवल 8 सीटों पर जीत दर्ज कर सकी। हालांकि, भाजपा अपनी टैली को 3 से 8 तक जरूर पहुंचा सकी, लेकिन कांग्रेस की हालत और भी खराब रही। कांग्रेस का कोई भी उम्मीदवार चुनाव नहीं जीत सका जबकि पार्टी को वोट प्रतिशत के मामले में भी काफी नुकसान हुआ।